(5)

Il-kategoriji ta’ miżuri li ġejjin huma, fil-prinċipju, addattati biex jiġu ttrattati skont il-proċedura ssimplifikata: (a) Kategorija 1: Miżuri ta’ għajnuna li jaqgħu fi ħdan it-taqsimiet tal-“valutazzjoni standard” tal-linji gwida eżistenti Il-miżuri ta’ għajnuna li jaqgħu taħt il-“valutazzjoni standard” (l-hekk imsejħa taqsimiet “żona ta’ sigurtà”) (4), jew taħt tipi ekwivalenti ta’ valutazzjoni (5) f’linji gwida orizzontali, li mhumiex koperti mir-Regolament għal Eżenzjoni Ġenerali Sħiħa, huma fil-prinċipju adattati biex jiġu ttrattati skont il-proċedura ssimplifikata. Il-proċedura ssimplifikata se tiġi applikata biss fil-każijiet fejn l-Awtorità tkun sodisfatta, wara l-fażi ta’ qabel in-notifika (ara l-punti 13 sa 16), li r-rekwiżiti sostantivi u proċedurali kollha stipulati fit-taqsimiet applikabbli tal-linji gwida rispettivi jkunu sodisfatti. Dan jimplika li l-fażi ta’ qabel in-notifika tikkonferma li l-miżura ta’ għajnuna nnotifikata tissodisfa prima facie l-kundizzjonijiet rilevanti, kif spjegati f’aktar dettall f’kull wieħed mill-istrumenti orizzontali applikabbli, li jikkonċernaw: — it-tip ta’ benefiċjarji, — l-ispejjeż eliġibbli, — l-intensità tal-għajnuna u bonusijiet, — il-limitu massimu ta’ notifika individwali jew l-ammont massimu tal-għajnuna, — it-tip ta’ strument tal-għajnuna użat, — il-kumulazzjoni, — l-effett ta’ inċentiv, — it-trasparenza, — l-esklużjoni tal-benefiċjarji li huma soġġetti għal ordni ta’ rkupru pendenti (6). It-tipi ta’ miżuri li għalihom l-Awtorità lesta li tikkunsidra li tapplikalhom il-proċedura ssimplifikata fi ħdan din il-kategorija, b’mod partikolari jinkludu dawn li ġejjin: (i) miżuri ta’ kapital ta’ riskju li jieħdu forma oħra ħlief għall-parteċipazzjoni ġo fond ta’ investiment ta’ ekwità privata u li jissodisfaw il-kundizzjonijiet l-oħra kollha tat-Taqsima 4 tal-Linji Gwida dwar il-Kapital ta’ Riskju; (ii) għajnuna għall-investiment ambjentali li tissodisfa l-kundizzjonijiet tat-Taqsima 3 tal-Linji Gwida dwar l-Għajnuna Ambjentali: — li l-bażi tal-ispejjeż eliġibbli tagħha tiġi ddeterminata fuq il-bażi ta’ metodoloġija għall-kalkolu tal-ispejjeż kollha skont il-punt 82 tal-Linji Gwida dwar l-Għajnuna Ambjentali (7); jew — li tinkludi bonus ta’ ekoinnovazzjoni skont il-punt 78 tal-Linji Gwida dwar l-Għajnuna Ambjentali (8); (iii) għajnuna għall-impriżi innovattivi ġodda mogħtija skont il-punt 5.4 tal-Linji gwida għar-Riċerka u l-Iżvilupp u l-Innovazzjoni u li n-natura innovattiva tagħhom tiġi ddeterminata fuq il-bażi tal-punt 5.4(b)(i) tal-Linji gwida (9); (iv) għajnuna għar-raggruppamenti ta’ innovazzjoni mogħtija skont it-Taqsimiet 5.8 u 7.1 tal-Linji gwida għar-Riċerka u l-Iżvilupp u l-Innovazzjoni; (v) għajnuna għall-innovazzjoni fil-proċessi u fl-organizzazzjoni fis-servizzi mogħtija skont it-Taqsima 5.5 tal-Linji gwida għar-Riċerka u l-Iżvilupp u l-Innovazzjoni; (vi) Għajnuna reġjonali ad hoc li tkun taħt il-limiti tan-notifika individwali stipulati fil-punt 53 tal-Linji Gwida tal-Għajnuna Reġjonali (10); (vii) għajnuna għas-salvataġġ fis-setturi tal-manifattura u s-servizzi (ħlief fis-settur finanzjarju) li tissodisfa l-kundizzjonijiet sostantivi kollha tat-Taqsimiet 3.1.1 u 3.1.2 tal-Linji Gwida għas-Salvataġġ u r-Ristrutturazzjoni (11); (viii) skemi ta’ salvataġġ u ta’ ristrutturazzjoni għall-impriżi ż-żgħar li jissodisfaw il-kundizzjonijiet kollha tat-Taqsima 4 tal-Linji Gwida għas-Salvataġġ u r-Ristrutturazzjoni (12); (ix) għajnuna ad hoc għar-ristrutturazzjoni tal-impriżi żgħar u ta’ daqs medju, sakemm din tissodisfa l-kundizzjonijiet kollha stipulati fit-Taqsima 3 tal-Linji Gwida għas-Salvataġġ u r-Ristrutturazzjoni (13); (x) krediti għall-esportazzjoni fil-qasam tal-bini tal-vapuri li jissodisfaw il-kundizzjonijiet kollha tat-Taqsima 3.3.4 tal-Linji gwida dwar il-Bini tal-Vapuri (14); (xi) skemi ta’ għajnuna għas-settur awdjoviżiv li jissodisfaw il-kundizzjonijiet kollha stipulati fit-Taqsima 2.3 tal-Linji gwida dwar iċ-Ċinema rigward l-iżvilupp, il-produzzjoni, id-distribuzzjoni u l-promozzjoni ta’ xogħlijiet awdjoviżivi (15). Il-lista ta’ hawn fuq hija illustrattiva u tista’ tiżviluppa fuq il-bażi ta’ reviżjonijiet futuri tal-istrumenti li bħalissa huma applikabbli jew tal-adozzjoni ta’ strumenti ġodda. L-Awtorità tista’ tirrevedi din il-lista illustrattiva minn żmien għal żmien biex iżżommha f’konformità mar-regoli applikabbli dwar l-għajnuna mill-Istat. (b) Kategorija 2: Miżuri li jikkorrispondu għall-prassi deċiżjonali stabbilita tal-Awtorità Il-miżuri ta’ għajnuna li l-karatteristiċi tagħhom jikkorrispondu għal dawk tal-miżuri ta’ għajnuna approvati f’minn tal-inqas tliet deċiżjonijiet preċedenti tal-Awtorità (minn issa ‘lquddiem id-“deċiżjonijiet preċedenti”) (16), li l-valutazzjoni tagħhom tista’, għalhekk, titwettaq immedjatament fuq il-bażi ta’ din il-prassi deċiżjonali stabbilita tal-Awtorità, huma fil-prinċipju adattati biex ikunu ttrattati skont il-proċedura ssimplifikata. Id-deċiżjonijiet tal-Awtorità biss li ġew adottati fl-aħħar għaxar snin qabel id-data ta’ qabel in-notifika (ara l-punt 14) jistgħu jikkwalifikaw bħala “deċiżjonijiet li joħolqu preċedent”. Il-proċedura ssimplifikata se tiġi applikata biss fil-każijiet fejn l-Awtorità tkun sodisfatta, wara l-fażi ta’ prenotifika (ara l-punti 13-16), li l-kundizzjonijiet sostantivi u proċedurali li rregolaw id-deċiżjonijiet preċedenti jkunu ġew osservati, partikolarment rigward l-għanijiet u l-istruttura ġenerali tal-miżura, it-tipi ta’ benefiċjarji, l-ispejjeż eliġibbli, il-limiti ta’ notifika individwali, il-livelli ta’ intensità tal-għajnuna u (fejn applikabbli) il-bonusijiet, id-dispożizzjonijiet ta’ kumulazzjoni, l-effett ta’ inċentiv, u r-rekwiżiti tat-trasparenza. Barra minn hekk, kif imsemmi fil-punt 11, l-Awtorità se tirrikorri għall-proċedura normali meta l-miżura ta’ għajnuna nnotifikata tista’ tibbenefika lil impriża li hi soġġetta għal ordni ta’ rkupru pendenti wara deċiżjoni preċedenti tal-Awtorità li tiddikjara għajnuna illegali u inkompatibbli mal-Ftehim taż-ŻEE (l-hekk imsemmija kwistjoni Deggendorf). It-tipi ta’ miżuri li għalihom l-Awtorità lesta li tikkunsidra li tapplikalhom il-proċedura ssimplifikata fi ħdan din il-kategorija, b’mod partikolari jinkludu dawn li ġejjin: (i) miżuri ta’ għajnuna għall-preservazzjoni tal-patrimonju kulturali nazzjonali relatati ma’ attivitajiet konnessi ma’ siti storiċi u antiki jew monumenti nazzjonali, sakemm l-għajnuna tkun limitata għall-“preservazzjoni tal-patrimonju” fis-sens tal-Artikolu 61(3)(c) tal-Ftehim taż-ŻEE li jinqara mal-Artikolu 107(3)(d) tat-Trattat dwar il-Funzjonament tal-Unjoni Ewropea (17); (ii) skemi ta’ għajnuna għal attivitajiet teatrali, ta’ żfin u mużikali (18); (iii) skemi ta’ għajnuna għall-promozzjoni ta’ lingwi ta’ minoranzi (19); (iv) miżuri ta’ għajnuna għall-industrija tal-istampar (20); (v) miżuri ta’ għajnuna għall-konnessjoni broadband f’żoni rurali (21); (vi) skemi ta’ garanzija għall-finanzjament tal-bini tal-vapuri (22); (vii) miżuri ta’ għajnuna li jissodisfaw id-dispożizzjonijiet applikabbli l-oħra kollha tar-Regolament għal Eżenzjoni Ġenerali Sħiħa, iżda li huma esklużi mill-applikazzjoni tiegħu sempliċement għaliex: — il-miżuri jikkostitwixxu ‘għajnuna ad hoc’ (23); — il-miżuri jingħataw f’forma mhux trasparenti (l-Artikolu 5 tar-Regolament għal Eżenzjoni Ġenerali Sħiħa), iżda l-ekwivalenti tal-għotja gross tagħhom hija kkalkolata fuq il-bażi ta’ metodoloġija approvata mill-Awtorità fi tliet deċiżjonijiet individwali adottati wara l-1 ta’ Jannar 2007; (viii) miżuri li jappoġġjaw l-iżvilupp tal-infrastruttura lokali li ma jikkostitwixxix għajnuna mill-Istat fi ħdan it-tifsira tal-Artikolu 61(1) tal-Ftehim taż-ŻEE minħabba l-fatt li, fid-dawl tal-karatteristiċi partikolari tal-każ, il-miżura inkwistjoni mhu ser ikollha l-ebda effett fuq il-kummerċ fi ħdan iż-ŻEE (24); (ix) it-tiġdid u/jew it-tibdil ta’ skemi eżistenti barra mill-ambitu tal-proċedura ssimplifikata prevista fid-Deċiżjoni tal-Awtorità Nru 195/04/COL tal-14 ta’ Lulju 2004 dwar id-dispożizzjonijiet għall-implimentazzjoni msemmija fl-Artikolu 27 fil-Parti II tal-Protokoll 3 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja (ara l-kategorija 3 hawn taħt), pereżempju fir-rigward tal-adattament tal-iskemi eżistenti għall-linji gwida orizzontali ġodda (25). Din il-lista hija illustrattiva, peress li l-ambitu eżatt ta’ din il-kategorija jista’ jiżviluppa skont il-prassi deċiżjonali tal-Awtorità. L-Awtorità tista’ tirrevedi din il-lista illustrattiva minn żmien għal żmien biex iżżommha f’konformità mal-iżviluppi fil-prassi tagħha. (c) Kategorija 3: Proroga jew estensjoni ta’ skemi eżistenti L-Artikolu 4 tar-Regolament tal-Awtorità Nru 195/04/COL jipprevedi proċedura ta’ notifika ssimplifikata għal ċerti alterazzjonijiet għal għajnuna eżistenti. Skont dan l-Artikolu, “[l]-alterazzjonijiet li ġejjin għall-għajnuna eżistenti għandhom jiġu nnotifikati fuq il-formola ssimplifikata ta’ notifikazzjoni preskritta fl-Anness II ta’ din id-Deċiżjoni: (a) żieda fl-estimi ta’ skema awtorizzata għall-għajnuna li teċċedi l-20 %; (b) it-tiġdid ta’ skema eżistenti awtorizzata għall-għajnuna sa massimu ta’ sitt snin, b’żieda fl-estimi jew mingħajrha; (c) l-issikkar ta’ ċerti kriterji għall-applikazzjoni ta’ skema awtorizzata ta’ għajnuna, tnaqqis fl-intensità tal-għajnuna jew tnaqqis fl-ispejjeż eliġibbli”. Il-possibilltà li jkun applikat l-Artikolu 4 tad-Deċiżjoni tal-Awtorità Nru 195/04/COL tibqa’ mhix effettwata minn dawn il-Linji gwida. Madanakollu, l-Awtorità tistieden lill-Istat tal-EFTA li qed jinnotifika biex jipproċedi skont dawn il-Linji gwida, inkluż in-notifika minn qabel tal-miżuri ta’ għajnuna kkonċernati, waqt li jużaw il-formula ta’ notifika ssimplifikata annessa mad-Deċiżjoni tal-Awtorità Nru 195/04/COL. L-Awtorità, fil-kuntest ta’ din il-proċedura, se tistieden ukoll lill-Istat tal-EFTA kkonċernat biex jaqblu mal-pubblikazzjoni tat-taqsira tan-notifika tagħhom fuq il-websajt tal-Awtorità.